เร่งปิดบัญชีจำนำข้าว คลังบี้เสร็จในก.พ.นี้
คลังเร่งปิดบัญชี เรียกค่าเสียหายโครงการจำนำข้าวรัฐบาลยิ่งลักษณ์
12 ก.พ. 2559

คลังเร่งปิดบัญชี เรียกค่าเสียหายโครงการจำนำข้าวรัฐบาลยิ่งลักษณ์
นายมนัส แจ่มเวหา อธิบดีกรมบัญชีกลาง ในฐานะประธานกรรมการพิจารณารับผิดทางแพ่งโครงการจำนำข้าว เปิดเผยว่า คณะกรรมการอยู่ระหว่างการพิจารณาเรียกค่าเสียหายจากโครงการรับจำนำข้าวกรณีของนายบุญทรงเตริยาภิรมย์ อดีต รมว.พาณิชย์ โดยจะมีการประชุมเพื่อพิจารณาข้อมูลอีก 2 ครั้ง คาดว่าความเสียหายที่ต้องชดใช้น่าจะใกล้เคียงกับที่ทางคณะกรรมการป้องกันและปราบปรามการทุจริตแห่งชาติ (ป.ป.ช.) แจ้งมา 
ทั้งนี้ สำหรับกรณีของ น.ส. ยิ่งลักษณ์ ชินวัตร อดีตนายกรัฐมนตรีนั้น ยังไม่มีการส่งข้อมูลมาถึงคณะกรรมการ
ด้าน นายสมชัย สัจจพงษ์ ปลัดกระทรวงการคลัง กล่าวว่า ยังไม่สามารถเปิดเผยรายละเอียดปริมาณข้าวในโครงการรับจำนำได้เนื่องจากอยู่ในกระบวนการปิดบัญชี ซึ่งการปิดบัญชีในส่วนของคลังนั้นใช้วิธีการที่ถูกต้องตามหลักสากล โดยมีสภาวิชาชีพบัญชีร่วมด้วย
นอกจากนี้ ได้กำหนดให้องค์การคลังสินค้า (อคส.) เร่งส่งข้อมูลในส่วนที่ยังไม่ครบมาให้คณะกรรมการปิดบัญชีโครงการจำนำข้าวพิจารณาภายในสัปดาห์ที่ 3 ของเดือน ก.พ. 2559  ซึ่งจะต้องได้ข้อสรุปความเสียหายภายในสิ้นเดือนนี้